Ekspozita e Elektronikës së Konsumit
Aktiviteti i përvitshëm zhvillohet në Las Vegas dhe cilësohet si dritarja kryesore e të rejave të fundit nga bota e pajisjeve elektronike
Ekspozita e Pajisjeve Elektronike të Konsumit do të hapet nesër në Las Vegas dhe do të presë vizitorët për katër ditë. Që në vitin 1995 – por dhe më parë – Ekspozita e Pajisjeve Elektronike të Konsumit në Las Vegas ka qenë aktiviteti kryesor për t’u njohur me të rejat e fundit nga bota gjithnjë në ndryshim e elektronikës dhe pajisjeve vetjake. Kjo ekspozitë u hap për herë të parë në vitin 1967, por në vitin 1995 gjithçka kishte të bënte me drejtimin që bota e kompjuterave do t’i jepte njerëzimit. Gjatë atij panairi njerëzit ishin të entuziazmuar për lojërat elektronike, disqet “CD-ROM”, satelitët shtëpiakë si dhe për orët e dorës që komunikonin me kompjuterat. Disa pajisje i mbijetojnë kohërave, ndërsa të tjera shfaqen një herë në Ekspozitën e Elektronikës në Las Vegas dhe nuk i shohim më kurrë. Rreth vitit 2008, elementi kryesor ishte madhësia e pajisjeve dhe telefonat celularë, për shembull, filluan të prodhoheshin gjithmonë e më të vegjël e të hollë. Stilisti italian Giorgio Armani bashkëpunoi me kompaninë Samsung për të krijuar një telefon celular që ishte sa një kredit-kartë dhe me një trashësi prej vetëm 10,5 milimetrash. Po në vitin 2008, në fjalimin e tij të fundit kryesor për Ekspozitën, atëherë drejtori ekzekutiv i Microsoftit, Bill Gates, tentoi të parashikonte të ardhmen e teknologjisë. Zoti Gates u tregoi të pranishmëve navigatorin e ri personal të kompanisë, teknologjia e të cilit mund të përdorej duke drejtuar pajisjen tek një person apo një vend i caktuar për të marrë më shumë informacion. Në Ekspozitën e Pajisjeve Elektronike të Konsumit të vitit 2010, u paraqitën laptopë transparentë si dhe syze me kamera për zhytje nën ujë. Kompania Samsung paraqiti me krenari një kompjuter laptop transparent, me ekran 14 polsh me ndriçim nëpërmjet diodave organike, i njohur si teknologjia OLED. Drejtori i Shoqatës OLED Barry Young përshkroi se si funksiononte ky ekran. Nëse dëshironi të xhironi një film amator, prej ekspozitës së vitit 2010 ju mund të zgjidhnit kamerat e vendosura në kaskat për ski, që realizonin video si dhe bënin fotografi me 5 mega pixel apo ato të vendosura në syzet e zhytjes me lentet me kënd të gjerë, të afta për të regjistruar video me rezoluzion të lartë dhe me memorie të madhe. Ekspozita e vitit të kaluar e ktheu vëmendjen sërish tek përmasat e vogla të pajisjeve. Kompania LG habiti pjesëmarrësit me televizorin e saj super të hollë 55 polsh me teknologjinë OLED. Por televizorët nuk janë të vetmit që po të prodhohen gjithnjë e më të hollë. Kompjuterët tabletë janë gjithashtu pjesë e kësaj prirjeje. Kompania Samsung paraqiti kompjuterin e saj të ri tabletë Galaxy 7,7, i quajtur kështu për shkak se ekrani i tij është 7,7 polsh, duke e bërë atë një nga tabletat më të vogla në treg. Vitin e kaluar, njerëz të famshëm si këngëtari Justin Bieber dhe ylli i emisioneve “reality” Nicole Polizzi, e njohur si "Snooki", paraqitën kufjet e krijuara prej tyre. Ndërsa Kompania Nintendo shpalosi prodhimin e saj të fundit në fushën e lojërave elektronike, Wii-U. Nuk mbetet gje tjetër veçse të shohim se çdo të sjellë Ekspozita e Pajisjeve Elektronike të Konsumit në Las Vegas për vitin 2013.